Íslenskukennsla fyrir börn með annað móðurmál hefur aldrei verið mikilvægari - og grundvöllur fyrir því að skapa hér opið samfélag sem allir geti tekið þátt í segir skipuleggjandi málþings um íslenskukennslu í fjölmenningarsamfélagi.
Eliza Reid forsetafrú setti málþingið í morgun í Edinborgarhúsinu en einnig er hægt að hlusta á það á netinu . Alexandra Ýr van Erven, sem stýrir þinginu, segir að markmið þess sé að vekja athygli á mikilvægi íslenskukennslu fyrir öll börn.
Því íslenskukennsla fyrir börn með annað móðurmál hefur í rauninni aldrei verið mikilvægara viðfangsefni. Ísland er ungt fjölmenningarsamfélag og tungumálið okkar er að vissu leyti lykillinn að því. Við þurfum svolítið að átta okkur á því að íslenskukennsla er gríðarlega mikilvægur þáttur í því að skapa hér opið samfélag. Við vonum að þetta málþing geti orðið vendipunktur fyrir umræðuna um íslenskukennslu, fyrir öll börn sem búa hér á landi, hvaðan sem þau koma.
Fyrirlesarar eru sérfræðingar í menntamálum og fjölmenningu, bæði innfæddir Íslendingar sem og aðfluttir enda segir Alexandra mikilvægt að innfæddir komi ekki einir saman og tali sín á milli um hvernig eigi að kenna einhverjum öðrum tungumálið okkar.
Við reyndum að nálgast þessi viðfangsefni eins breitt og við gátum. Til þess að finna lausnirnar saman.
Það er félagið Tungumálatöfrar sem skipuleggur málþingið en verkefni félagsins eru fleiri því það heldur íslenskunámskeið fyrir fjöltyngd börn með áherslu á að læra málið í gegnum leik, listsköpun og náttúruna.
Að vera með verkefni sem sýnir fjölmenninguna í svona jákvæðu ljósi, og við leyfum fegurð hennar að blómstra.
Íslenskukennsla fyrir börn með annað móðurmál hefur aldrei verið mikilvægari - og grundvöllur fyrir að skapa hér opið samfélag sem allir geti tekið þátt í, segir skipuleggjandi málþings um íslenskukennslu í fjölmenningarsamfélagi.